Policijski epilog jučerašnjeg incidenta u sportskoj dvorani u Borovu naselju tijekom utakmice Europskog prvenstva u košarci za juniorke između Srbije i Grčke je prekršajna prijava za 23-godišnjaka iz Vukovara koji je otprije poznat zbog niza kaznenih i prekršajnih djela. Policija vjeruje kako se ništa slično neće dogoditi tijekom današnje utakmice kada također igra Srbija, a vukovarski gradonačelnik pak apelira na smirivanje strasti

Sedamdesetak navijača jučer je navijalo za srpske košarkašice, ali je i provociralo skandiranjima 'Ovo je Srbija' i 'Vukovar je Srbija' te su izvjesili zastavu na kojoj je na ćirilici pisalo 'Vukovar'. Navodno je došlo do naguravanja navijača i policajaca, što policija danas demantira.

Prekršajno je prijavljen samo 23-godišnjak iz Vukovara i to zbog kršenja Zakona o suzbijanju nereda na sportskim natjecanjima. On sljedećih osam dana, tj. do završetka prvenstva ne smije kročiti nogom u spomenutu dvoranu. Policiji je od ranije poznat, iako ne zbog kršenja ovog zakona. 'Poznat je kao počinitelj kaznenih djela iz imovinske domene i kao počinitelj prekršaja protiv javnog reda i mira', doznajemo u PU vukovarsko-srijemskoj.